Miklir þurrkar í kjölfar hlýinda á Norður- og Austurlandi hafa orðið til þess að tún eru farin að brenna hjá bændum. Staðan er misslæm en ljóst að uppskera verður víða minni en áður, segir bóndi í Skagafirði.
Bændur á Norður- og Austurlandi hafa þurft að takast á við óvenjumargar veðurtengdar áskoranir það sem af er ári. Vorið var óvenjukalt og tún tóku seint við sér. Síðustu vikur hafa verið mikil hlýindi og vindur með miklum vatnavöxtum og tilheyrandi flóðum inn á tún. Hlýindunum fylgir nú þurrkur en hefur ekki rignt að ráði í um mánuð og tún víða farin að brenna. Ekki er útlit fyrir úrkomu næstu daga.
Steinn Rögnvaldsson er bóndi á Hrauni í Skagafirði. Hann segir að staðan á túnum sé ekki góð.
Já já hún er svo sem alls ekki góð en það rigndi núna í morgun og alveg náttúrlega algjör himnasending.
Það eru farin að brenna hér tún og svo sem ekki neyðarástand en lítur ekki nógu vel út, við getum orðað það þannig.
Í fyrra var mikið kal á túnum, heybirgðir því ekki miklar og kláruðust þær í kuldanum í vor. Bændur þyrftu því að ná góðum heyjum í sumar, en óttast að svo verði ekki vegna þurrka. Sums staðar lítur jafnvel út fyrir að einungis náist einn sláttur í sumar.
Hann verður töluvert seinni en hann hefði verið og eins og útlitið var og síðan verður trúlega eins og staðan er í dag minni uppskera
og svona já minni hey í haust en reyndar er sumarið ekki búið og þetta getur allt breyst til hins betra.
Tún eru víða farin að brenna á Norðurlandi vegna þurrka í kjölfar hlýinda síðustu vikna. Ekki er útlit fyrir úrkomu næstu daga.